O'zbekiston muftiysi Misrdagi vatandoshlar bilan uchrashib, nutq so'zladi

Misr poytaxti Qohira shahridagi “Safir” mehmonxonasida 9 iyun kuni muftiy Nuriddin xoliqnazarov bir guruh vatandoshlar bilan uchrashdi. Bu haqda “Bugun.uz”ga Musulmonlar idorasi axborot xizmati xabar berdi.
Ma'lum qilinishicha, uchrashuv O'zbekistonning Misrdagi elchixonasi tashkilotchiligida o'tkazilgan. Unda muftiy vatandoshlar qarshisida nutq so'zlab, ularga O'zbekistonda amalga oshirilayotgan ishlar haqida so'zlab bergan.
Nuriddin xoliqnazarov O'zbekiston musulmonlar idorasi xorijda yashayotgan vatandoshlar bilan doimiy muloqot o'rnatish, hamkorlik qilish shuningdek, mehnat muhojirlarining huquq va manfaatlari, e'tiqodlarini himoyalash borasida juda katta ishlar qilinayotganini ta'kidlab o'tgan.
Muftiyning ta'kidlashicha, ushbu gaplarning amaliy ifodasini quyidagi misollarda ham ko'rish mumkin:
“Bu gaplarning amaldagi ifodasini Ukrainadagi qaltis voqealardan so'ng 6 mingdan ziyod vatandoshlarimiz ona-Vatanga qaytarilgani va ularning ishlashlari hamda o'qishni davom ettirishlari uchun barcha shart-sharoitlar berilganida yaqqol ko'rish mumkin. Umid qilamanki, Misrdagi vatandoshlar bilan ham mana shunday ishlar olib boriladi. Bugungi muloqotimiz hamjihatligimizni yangi bosqichga olib chiqadi, insha Alloh”, — deydi Nuriddin xoliqnazarov.
Ukrainadagi qaltis voqealardan so'ng 6 mingdan ziyod O'zbeksiton fuqarolarining vatanga qaytarilgani va ularning ishlashlari hamda o'qishni davom ettirishlari uchun barcha shart-sharoitlar berilganini aytib o'tgan.
 “Biz ziyrak bo'lib, voqealardan xulosa chiqarishimiz kerak” — O'zbekiston muftiysi
Muftiy O'zbekistonda so'nggi yillarda din sohasida juda katta xayrli ishlar bo'layotgani, xususan mo'min-musulmonlarning shar'iy ehtiyojlarini to'la qondirishga katta sa'y-harakat qilinayotganini aytib, Misrda tahsil olayotgan ahli ilmlar O'zbekistonda faoliyat olib borayotgan Qur'oni karim va tajvid kurslariga kerak bo'lishini ta'kidlagan.
Nuriddin xoliqnazarov o'zga yurtda yashash, ishlash va o'qish oson emasligini ta'kidlab, vatandoshlarga o'zlari yashab turgan davlat qonunlari va tartiblariga jiddiy rioya qilish lozimligini, aks holda turli tashvishli oqibatlar kelib chiqishi mumkinligini aytgan. Shuningdek, vatandoshlar musofir yurtlarda tug'ilib o'sayotgan farzandlarini O'zbekistonga muhabbatli qilib tarbiyalashlari lozimligini uqtirgan.
Bundan tashqari 9 iyun kuni Qohirada o'tkazilayotgan xalqaro anjuman doirasida muftiy Nuriddin xoliqnazarov Misr Arab Respublikasi muftiysi Shavqiy Ibrohim Allom bilan uchrashuv o'tkazgan.. Unda O'zbekistonning Misrdagi elchisi Mansur Qilichev, Misr Arab Respublikasi muftiyligi vakillari va boshqa mutasaddilar ham ishtirok etgan.